שולפים שפן: לצאת מהמיינסטרים של האינדי - גלריה - הארץ
שולפים שפן: לצאת מהמיינסטרים של האינדי
באירוע האינדי "נו אינגליש", שיתקיים ביום ראשון בתל אביב, חל איסור גורף לשיר באנגלית
13.01.2011 07:03 עודכן ב: 11.09.2011 22:54
לאריאל קרס, סולן להקת הפאנק "השפן הנכון", נמאס מלהקות אינדי ששרות באנגלית. זו הסיבה שיזם את הערב "נו אינגליש" ובו יופיעו שלוש להקות וזמרת אחת, שישירו בכל שפה מלבד אנגלית. "כמעט כל להקות האינדי הישראליות שרות היום באנגלית, זה נהיה המיינסטרים של האינדי", הוא טוען בתוקף. "אני מרגיש שמי ששר בעברית נהיה האינדי האמיתי והחלטנו לקיים ערב כזה, ליוצרי האינדי האמיתיים".
באירוע, שייערך ביום ראשון במועדון האוזןבר בתל אביב, ישתתפו חברי להקת "ערופי שפתיים" שיבצעו שירים מהאלבום האחרון והמדובר שלהם "אל המדרון"; להקת "מאמאשכנתא" שתנגן שילוב של סרף, גראז', פאנק ורוק בספרדית מסולסלת; נגה שלו עם רוק נשי מלוכלך; וכמובן "השפן הנכון" (קרס, אורי קליאן בבס ואביב ברק בתופים) עם מחרוזת שירי פלמ"ח באווירה פאנקיסטית.
"בלהקה שלי אנחנו תמיד עושים הכל הפוך", מסביר קרס. "גם בראשית דרכנו בקיבוץ מצובה בגליל המערבי שרנו שירי פאנק עבריים נגד התנועה הקיבוצית. אני לא חושב שלהקות לא צריכות לשיר באנגלית בכלל. אבל אנחנו חיים בישראל, אם יש לכם משהו להגיד, תגידו את זה בעברית. אם שרים באנגלית, זה הופך את כל העסק למנוכר ולא אישי".
אבל גם לכם יש כמה שירים באנגלית.
"נכון, אבל השירים שלנו נכתבו כולם מראש בעברית ותורגמו בחלקם לאנגלית לטובת הופעות בחו"ל. אני חושב שלכתוב שירים באנגלית זה פרובינציאלי. זה כמו שהרבה אנשים קוראים לילדים שלהם דין או דילן. זו מין התבטלות ישראלית כזאת בפני כל דבר שמגיע מחו"ל".
ומה לגבי להקות שמכוונות מראש אל מעבר לים?
"אני מאוד מעריך להקות כאלה, אבל לדעתי 90% מהלהקות ששרות פה באנגלית בכלל לא מכוונות לחו"ל ויוצרות אך ורק פה. זה הגיע למצב שלהקות שולחות קומוניקטים באנגלית על הופעות בזאפה. נו באמת, הם באמת חושבים שמישהו באריזונה יקנה כרטיס טיסה לראות אותם ברמת החי"ל?"
חוץ מהיותו פאנקיסט בועט שלא נכנע למוסכמות השוק הישראלי כבר יותר מ-20 שנה, לפעמים שוכחים ש"השפן הנכון" היא כבר לא להקה צעירה. קרס, בן 45, הוא מורה לגיטרה, עבודה שגם אותה הוא מבצע במידה מסוימת של חתרנות. "אני מלמד את הילדים בצפון הארץ איך משתמשים נכון בדיסטורשן", הוא מתגאה. בנוסף הוא גם אב לשלושה ילדים בעלי שמות עבריים למהדרין: נמרוד בן 13, מיכה בן 11 והלל בן 8.
איך שני העולמות האלה משתלבים יחד?
"כששואלים את הילדים שלי בבית הספר מה אני עושה, הם אומרים 'אבא רוקר'", הוא צוחק.
בינתיים "נו אינגליש" הוא אירוע חד פעמי, אך קרס מתכוון להמשיך ולהוביל את המהפכה. "אנחנו נבצע גם שיר שואתי במיוחד ביידיש", הוא מוסיף לסיום. "הכל הולך, רק לא אנגלית".
השפן הנכון. מחרוזת שירי פלמ''ח באווירה פאנקיסטית